<classify> WATU watatu wamefi kishwa katika Mahakama ya Hakimu Mkazi Kisutu wakikabiliwa na mashitaka matano ikiwemo ya kukutwa na ndege watatu aina ya tausi waliokuwa Ikulu, wenye thamani ya Dola za Marekani 1,500 sawa na Sh 3,444,150.Washitakiwa hao ni David Graha, Mohammed Hatibu na Mohammed Ally waliofikishwa mahakamani hapo jana mbele ya Hakimu Mkazi, Vick Mwaikambo na kusomewa kesi ya uhujumu uchumi namba 1162019. Wakili wa Serikali Mkuu, Faraja Nchimbi alidai washitakiwa wanakabiliwa na mashitaka matano waliyoyatenda Juni Mosi, 2015 na Oktoba 14, mwaka huu.Alidai katika mashitaka ya kujihusisha na mtandao wa uhalifu, katika tarehe hizo maeneo ya Dar es Salaam kwa pamoja waliratibu genge la uhalifu wakijihusisha na biashara ya ndege aina ya tausi bila kibali cha Mkurugenzi wa Wanyamapori. Katika mashitaka ya pili, Nchimbi alidai katika tarehe hizo washitakiwa walikutwa na ndege watatu aina ya tausi wenye thamani ya Dola za Marekani 1,500 sawa na Sh milioni 3.4 mali ya serikali bila kuwa na kibali.Wakili wa Serikali Mwandamizi, Wankyo Simon alidai katika mashitaka ya tatu kuwa Oktoba 14, mwaka huu maeneo ya Mikocheni jijini Dar es Salaam, Ally alikutwa na ndege watatu aina ya tausi wanaopatikana Ikulu, aliowapata kwa njia zisizo halali. Pia, alidai Graha na Hatibu katika tarehe hizo walijipatia Sh 300,000 wakijua fedha hizo ni mazalia ya kosa la wizi.Alidai mshitakiwa Ally, pia alishirikiana na washitakiwa Graha na Hatibu kujipatia Sh 300,000 wakati wakijua fedha hizo ni mazalia ya kosa la wizi. Wakili Nchimbi alidai upelelezi wa shauri hilo bado haujakamilika hivyo waliomba tarehe nyingine kwa ajili ya kutajwa na kuzingatia kwamba mashitaka hayo hayana dhamana.Hakimu Mwaikambo aliwataka washitakiwa kutojibu chochote kwa sababu mahakama hiyo haina mamlaka ya kusikiliza kesi ya uhujumu uchumi. Aliahirisha kesi hiyo hadi Novemba 7, mwaka huu kwa ajili ya kutajwa na washitakiwa walirudishwa rumande kwa sababu mashitaka hayo hayana dhamana kisheria.  <topic>: kitaifa 